ສະ​ມາ​ຊິກ​ສະ​ພາສູງ ສ​ຫລ ຮຽກ​ຮ້ອງ​ໃຫ້ ​ສືບ​ສວນ ແອັ​ປ TikTok ຍ້ອນ​ຄວາມ​ເປັນ​ຫ່ວງ ດ້ານ​ການສອດ​ແນມ
ໜ່ວຍເກັບ​ຂໍ້​ມູນ​ຂອງແອັ​ປຕິກ​ຕົກ (TikTok) ແມ່ນ​ຕັ້ງ​ຢູ່​ໃນ​ສະ​ຫະ​ລັດ ແລະ​ປະ​ເທດ​ອື່ນ​ອີກ ​ທີ່​ມີ​ການ​ໃຊ້ແອັ​ປນີ້ ແຕ່​ວ່າ ມັນ​ເປັນ​ຂອງ​ບໍ​ລິ​ສັດໄບ​ທ໌​ແດນ​ສ໌ (ByteDance) ທີ່​ຕັ້ງ​ຢູ່​ນະ​ຄອນ​ປັກ​ກິ່ງ.
ສະມາຊິກສະພາສູງສອງທ່ານກຳລັງຂໍໃຫ້ບັນດາເຈົ້າໜ້າທີ່ສືບລັບ ທຳການສືບສວນ ຕິກຕົກ (TikTok) ຊຶ່ງເປັນແອັປໃສ່ຄອມພີວເຕີຂອງຈີນທີ່ຄົນນິຍົມກັນຫລາຍນັ້ນ ໂດຍເຊື່ອວ່າ ມັນມີຄວາມເປັນໄປໄດ້ຫລາຍ ທີ່ຈະເປັນໄພຂົ່ມຂູ່ຕໍ່ ຄວາມໝັ້ນຄົງຂອງຊາດ ແອັປຕິກຕົກ (TikTok) ອະນຸຍາດໃຫ້ຄົນໃຊ້ແອັປນີ້ສາມາດເອົາວີດິໂອສາກສັ້ນໆ ໄປລົງໃນອິນເຕີແນັດ ແລະສົ່ງຕໍ່ໃຫ້ຄົນອື່ນໆ ທີ່ໃຊ້ແອັປນີ້ໄດ້ ທ່ານ ຈຊັກ ຊຸມເມີ (Chuck Schumer), ຜູ້ນຳສະມາຊິກພັກເດໂມແຄຣັດ ຢູ່ ສະພາສູງ ແລະ ທ່ານ ທອມ ຄັດຕັນ (Tom Cotton) ຈາກພັກຣີພັບບລິກັນ ໄດ້ສົ່ງໜັງສືໄປຫາຮັກສາການຫົວໜ້າດ້ານການສືບລັບແຫ່ງຊາດໂຈເຊັຟ ແມັກກວາຍເອີ (Joseph McGuire) ເວົ້າວ່າ ຄົນມີຄວາມເປັນຫ່ວງນັບມື້ນ ນັບເພີ້ມຂຶ້ນກ່ຽວກັບ ແອັປຕິກຕົກ (TikTok) ໜ່ວຍເກັບຂໍ້ມູນຂອງແອັປຕິກຕົກ (TikTok) ແມ່ນຕັ້ງຢູ່ໃນສະຫະລັດ ແລະປະເທດອື່ນອີກທີ່ມີການໃຊ້ແອັປນີ້ ແຕ່ວ່າ ມັນເປັນຂອງບໍລິສັດໄບທ໌ແດນສ໌ (ByteDance) ທີ່ຕັ້ງຢູ່ນະຄອນປັກກິ່ງ ສະມາຊິກສະພາສູງເຫລົ່ານີ້ເວົ້າວ່າ ເຖິງແມ່ນວ່າ ແອັປຕິກຕົກ (TikTok) ໄດ້ບອກໃຫ້ຜູ້ທີ່ໃຊ້ແອັປນີ້ໄວ້ກ່ອນລ່ວງໜ້າວ່າ ມັນສາມາດເກັບເອົາຂໍ້ມູນກ່ຽວກັບເຂົາເຈົ້າ ແລະກ່ຽວກັບອຸປະກອນຂອງເຂົາເຈົ້າ, ແຕ່ວ່າພວກເພິ່ນກໍຍັງເປັນຫ່ວງ "ກ່ຽວກັບຄວາມເປັນໄປໄດ້ທີ່ການບໍລິການດ້ານສືບລັບ ແລະດ້ານຄວາມປອດໄພຂອງຈີນ ໃນການໃຊ້ບໍລິສັດເທັກໂນໂລຈີດ້ານຂໍ້ມູນຂ່າວສານທຳການສອບແນມຢ່າງເປັນປົກກະຕິ ແລະເປັນລະບົບຕໍ່ສະຫະລັດ ແລະພັນທະມິດຂອງປະເທດນີ້ " ທ່ານ ຊຸມເມີ (Schumer) ແລະ ທ່ານຄັດຕັນ (Cotton) ອະທິບາຍວ່າ ການລະດົມໃນດ້ານການສົ່ງອິດທິພົນຂອງຕ່າງປະເທດ ສາມາດທີ່ຈະໃຊ້ ແອັປຕິກຕົກ (TikTok) ແບບດຽວກັນກັບການທີ່ເຂົາເຈົ້າໃຊ້ເວທີສື່ສັງຄົມອອນລາຍ ເພື່ອສົ່ງອິດທິພົນຕໍ່ການເລືອກຕັ້ງປະທານາທິບໍດີປີ 2016 ພວກເພິ່ນຍັງໄດ້ຂຽນວ່າ ແອັປຕິກຕົກ (TikTok) ທຳການສອດແນມເບິ່ງຂໍ້ມູນທີ່ສຳຄັນຫລໍ່ແຫລມໃຫ້ແກ່ເຈົາໜ້າທີ່ຈີນ ຊຶ່ງລວມທັງຂ່າວກ່ຽວກັບການປະທ້ວງຢູ່ຮົງກົງ, ການປະພຶດຂອງຈີນຕໍ່ຊາວມຸສລິມ ແລະ ການກ່າວພາດພິງໃດໆໄປເຖິງການສັງຫານໝູ່ຢູ່ຈະຕຸລັດທຽນອັນເໝິນໃນປີ 1989 "ພວກນັກຊ່ຽວຊານດ້ານຄວາມໝັ້ນຄົງໄດ້ສະແດງຄວາມເປັນຫ່ວງວ່າ ການສືບລັບ ທີ່ນຳເອົາມາປະຕິດປະຕໍ່ເຂົ້າກັນແບບຄຸມເຄືອ ຂອງຈີນ, ກົດໝາຍດ້ານຄວາມໝັ້ນຄົງຂອງຊາດ ແລະຄວາມປອດໄພທາງອິນເຕີແນັດ ບັງຄັບບໍລິສັດຈີນ ໃຫ້ສະໜັບສະໜຸນ ແລະໃຫ້ຄວາມຮ່ວມມືກັບວຽກງານສືບລັບທີ່ຄວບຄຸມໂດຍພັກຄອມມີວນິສຈີນ," ນັ້ນຄືຄໍາອະທິບາຍຂອງທ່ານ ຊຸມເມີ ແລະທ່ານຄັດຕັນທີ່ຂຽນລົງ ຊຶ່ງຊີ້ແຈງວ່າ ບໍລິສັດເຫລົ່ານີ້ ບໍ່ມີຂົງເຂດທາງດ້ານຕຸລາການອິດສະຫລະ ທີ່ເຂົາເຈົ້າສາມາດຍື່ນເລື້ອງໄປຫາ ຖ້ຫາກເຂົາເຈົ້າຄັດຄ້ານຕໍ່ກົດໝາຍນັ້ນ ໂຄສົກຂອງບໍລິສັດເຮັດແອັປຕິກຕົກ (TikTok) ກ່າວຕໍ່ອົງການຂ່າວຣອຍເຕີວ່າ ຈີນບໍ່ໄດ້ມີການຄວບຄຸມທາງດ້ານຕຸລາການຕໍ່ TikTok ເພາະວ່າແອັປນີ້ ບໍ່ມີຢູ່ໃນຈີນ ທ່ານນາງຍັງໄດ້ປະຕິເສດວ່າບໍ່ໄດ້ທຳການຕິດຕາມສອດແນມ ແຕ່ຢ່າງໃດ